Ŋwí̵ ikaxí̵ mewegí̵oyí̵né tí̵nɨ Parisioyí̵né tí̵nɨ aweyɨ ! Sí̵á wɨyi soyí̵né mají̵á seaórɨní̵árɨnɨ . Sɨpí ero naŋí̵ ero yarɨgí̵oyí̵né dɨŋí̵ sɨpí oseainɨ . Soyí̵né aiwá nɨmiróná anɨŋí̵ miní̵ yíyí̵ tí̵nɨ aí̵ tí̵nɨ siyó amɨpí píránɨŋí̵ í̵á nɨroro rɨxa wé wúkaú imónɨŋáná wo Gorɨxomɨ mɨnɨ nɨwiro aí ŋwí̵ ikaxí̵ xwé rɨnɨŋí̵ tí̵yo ‘ Dɨxí̵ ámá imónɨŋí̵yo xɨxenɨ wiiarɨŋí̵pa ámá xeŋwí̵yo enɨ axí̵pɨ wiirí̵ɨnɨ . Ámá xeŋwí̵yo enɨ ayá urɨmɨxɨrí̵ɨnɨ . Gorɨxomɨ dɨŋí̵ wɨkwí̵rorí̵ɨnɨ . ’ rɨnɨŋí̵ ayo soyí̵né ogámí̵ nero onɨmiápianɨ xí̵darɨgí̵árɨnɨ . Segí̵ anɨŋí̵ miní̵ yarɨgí̵á jí̵apɨ pí̵nɨ mɨwiárɨpa ero ámáyo naŋí̵ mimɨxɨpa yarɨgí̵ápɨ enɨ ero nero sɨŋwɨrɨyí̵ , naŋí̵ imónɨmɨnɨrɨ eŋí̵rɨnɨ .
